Správa 
o priebehu a výsledkoch 4. posudzovania Národnej správy 
Slovenskej republiky spracovanej v zmysle Dohovoru 
o jadrovej bezpečnosti

Dohovor o jadrovej bezpečnosti (ďalej len “dohovor”, anglicky Convention on Nuclear Safety) je prvým medzinárodnoprávne záväzným dokumentom v oblasti jadrovej bezpečnosti. Bol vypracovaný s cieľom vytvoriť zásady organizačných, technických 
a legislatívnych požiadaviek na zabezpečenie vysokej úrovne jadrovej bezpečnosti na celom svete. Ďalšou základnou charakteristikou je kontrolný mechanizmus plnenia dohovoru, zakladajúci sa na tzv. posudzovacích zasadaniach, na ktorých sa posúdia národné správy zmluvných strán. V národnej správe každá zmluvná strana predkladá správu o opatreniach, ktoré prijala, resp. prijíma na realizáciu každého zo záväzkov obsiahnutých v článkoch dohovoru. 
Slovenská republika ratifikovala dohovor 23. 2. 1995 ako prvý štát na svete s inštalovaným jadrovým zariadením. Už týmto SR jasne deklarovala ochotu a pripravenosť otvorene a aktívne  sa  zúčastňovať  na  plnení  ustanovení  dohovoru.  Dohovor  nadobudol  platnosť 24. októbra 1996, zmluvnými stranami dohovoru je dnes 61 zmluvných strán. Plný text dohovoru bol publikovaný v Zbierke zákonov SR v čiastke 75 pod č. 163/1997.

Pre účely dohovoru a v zmysle článku 2 boli do Národnej správy SR zahrnuté nasledovné jadrové zariadenia prevádzkované Slovenskými elektrárňami, a. s. (SE, a. s.) a Jadrovou a vyraďovacou spoločnosťou, a. s. (JAVYS, a. s.):
•	Atómové elektrárne Bohunice  – bloky V-1
•	Atómové elektrárne Bohunice  – bloky V-2
•	Atómové elektrárne Mochovce  
•	Medzisklad vyhoretého paliva, Jaslovské Bohunice 
•	Technológie pre nakladanie s rádioaktívnymi odpadmi

Národná správa SR bola prerokovaná dňa 8. augusta 2007 na zasadnutí vlády SR 
(č. uznesenia 668/2007) a následne odovzdaná na  Medzinárodnú agentúru pre atómovú energiu (MAAE) vo Viedni, ktorá ju distribuovala zmluvným stranám, aby mali možnosť sa 
s jej obsahom oboznámiť. Navyše bola správa publikovaná na  domovskej stránke Úradu jadrového dozoru SR: www.ujd.gov.sk v slovenskom a anglickom jazyku. Do februára 2008 mohli všetky zmluvné strany klásť písomné otázky k národným správam.

Na 4. posudzovacom zasadnutí k dohovoru, ktoré sa uskutočnilo na pôde MAAE vo Viedni v dňoch 14. - 25. 4. 2008 za účasti 55 zmluvných strán boli podľa vopred dohodnutých pravidiel vytvorené skupiny zmluvných strán, v ktorých rámci sa detailne posudzovali a diskutovali predložené národné správy. SR bola v skupine č. 3 spolu s Japonskom, Ukrajinou, Nigériou, Rakúskom, Moldavskom, Rumunskom, Brazíliou, Indonéziou a Cyprom.

Slovenská republika dostala k svojej národnej správe 97 písomných otázok (o 16 % viac ako na predchádzajúcom posudzovacom zasadnutí). Na všetky otázky boli spracované 
a odovzdané písomné odpovede. Počas prezentácie SR na posudzovacom zasadnutí, za účasti zástupcov Úradu jadrového dozoru Slovenskej republiky, Ministerstva zahraničných vecí Slovenskej republiky, Ministerstva zdravotníctva Slovenskej republiky, Slovenských elektrární, a. s. a Jadrovej a vyraďovacej spoločnosti, a. s.  predsedníčka ÚJD SR podrobne a otvorene odpovedala aj na ďalšie doplňujúce otázky. Zástupcovia krajín v skupine ocenili vysokú kvalitu Národnej správy SR, jej  transparentnosť  a  množstvo  poskytnutých  informácií. 
 
Otázky sa týkali:

-	legislatívneho a dozorného rámca,
-	zvyšovania bezpečnosti Atómovej elektrárne Bohunice V-2,
-	periodického hodnotenia bezpečnosti,  
-	havarijnej pripravenosti,
-	dostavby blokov Mochovce 3 a 4.

Posudzovacie zasadnutie zmluvných strán k stavu jadrovej bezpečnosti v SR na základe Národnej správy a následnej diskusie prijalo nasledovné závery:

Dobrá prax:
-	široká medzinárodná spolupráca na multilaterálnom a bilaterálnom základe,
-	novela zákona o Národnom jadrovom fonde na vyraďovanie jadrových zariadení a na nakladanie s vyhoretým jadrovým palivom a rádioaktívnymi odpadmi v kontexte zabezpečenia finančných prostriedkov na vyraďovanie,
-	pravidelné precvičovanie havarijných plánov,
-	akčný plán na udržanie vysokej úrovne bezpečnosti na 1. bloku Atómovej elektrárne Bohunice V-1 počas zostávajúceho času prevádzky.

Výzvy a odporúčania:
-	podať správu na 5. posudzovacom zasadnutí o ukončení zvyšovania bezpečnosti na Atómovej elektrárni Bohunice V-2,
-	zachovanie vysokej úrovne bezpečnosti na 2. bloku Atómovej elektrárne Bohunice V-1,
-	dostavba blokov Mochovce 3 a 4 a s tým spojený proces zvyšovania bezpečnosti.

Závery posudzovacieho zasadnutia k dohovoru o jadrovej bezpečnosti potvrdili súlad legislatívy a ostatných aktivít v oblasti jadrovej bezpečnosti v Slovenskej republike s článkami dohovoru. Neobsahovali žiadnu negatívnu konštatáciu. V porovnaní s ostatnými zmluvnými stranami prevádzkujúcimi jadrové zariadenia je Slovensko na poprednom mieste, čo sa týka bezpečnostných a prevádzkových ukazovateľov.

Odporúčania všeobecného charakteru (týkajúce sa niektorých zmluvných strán):

1.	Prijať opatrenia na zabezpečenie vysokej úrovne bezpečnosti vrátane finančných 
a ľudských zdrojov u prevádzkovateľa.
2.	Zachovať,  a kde je to potrebné, posilniť nezávislé postavenie štátneho dozoru.
3.	Zvýšiť  transparentnosť voči verejnosti vo veciach rozhodovania dozorného orgánu.
4.	Zabezpečiť priebežné a kontinuálne hodnotenie stavu jadrovej bezpečnosti jadrových elektrární  prostredníctvom periodického hodnotenia bezpečnosti.
5.	Priebežne vykonávať havarijné cvičenia aj v spolupráci so susednými štátmi.

Hodnotenie národných správ preukázalo, že dohovor prispieva ku procesu zvyšovania bezpečnosti a zmluvné strany preukázali úsilie na plnenie všetkých článkov dohovoru.